b"\n_START_ARTICLE_\nIroisemeri\n_START_PARAGRAPH_\nIroisemeri tai Iroise (ranskaksi mer d'Iroise [i.\xca\x81w\xc9\x91z] tai [i.\xca\x81wa], bretagneksi Hirwazh) on Atlantin reunameri Bretagnen rannikolla Luoteis-Ranskassa. Se ulottuu etel\xc3\xa4st\xc3\xa4 Ile de Seinin saarelta pohjoiseen Ouessantin saarelle. Pohjoisessa ja l\xc3\xa4nness\xc3\xa4 sit\xc3\xa4 reunustaa Kelttimeri ja etel\xc3\xa4ss\xc3\xa4 Biskajanlahti._NEWLINE_Iroisemeri on yksi Euroopan vaarallisimmista merialueista. Talvisin Iroisemerell\xc3\xa4 on usein voimakkaita myrskyj\xc3\xa4 ja valtavia aaltoja. Meren katsotaan samalla olevan yksi merieli\xc3\xb6st\xc3\xb6lt\xc3\xa4\xc3\xa4n runsaimpia alueita maailmassa. Unesco liitti Iroisen biosf\xc3\xa4\xc3\xa4rialueiden luetteloonsa 1988. Siit\xc3\xa4 tuli my\xc3\xb6s Ranskan ensimm\xc3\xa4inen merellinen kansallispuisto lokakuussa 2007. Vuonna 2012 biosf\xc3\xa4\xc3\xa4rialue nimettiin uudelleen: alkuper\xc3\xa4inen nimi oli Iroise, uusi nimi on Iles et Mer d'Iroise.\n_START_SECTION_\nYmp\xc3\xa4rist\xc3\xb6, olosuhteet ja meren k\xc3\xa4ytt\xc3\xb6\n_START_PARAGRAPH_\nIroisen ymp\xc3\xa4rist\xc3\xb6 koostuu hyvin monipuolisista biotoopeista. Finist\xc3\xa8ren ja Iroisen saarten rannikko muodostuu lukuisista rannoista, joilla kiviaines vaihtelee hienosta hiekasta soraan ja kivilouhikoihin, jyrk\xc3\xa4sti mereen laskevista rantakallioista, hiekkadyyneist\xc3\xa4, lahdista ja poukamista. Saarista asutusta on Seinill\xc3\xa4, Mol\xc3\xa8nella sek\xc3\xa4 Ouessantilla. Mol\xc3\xa8nen saaristossa on parisenkymment\xc3\xa4 pienemp\xc3\xa4\xc3\xa4 saarta. Ymp\xc3\xa4rist\xc3\xb6 on sek\xc3\xa4 saaristoista, mantereellista ett\xc3\xa4 merellist\xc3\xa4, kasvisto Atlantin rannikoille tyypillist\xc3\xa4 ja rantojen, vuonojen ja laidunten lis\xc3\xa4ksi on sek\xc3\xa4 nummi- ett\xc3\xa4 ruohikkomaisemaa._NEWLINE_Iroisemerell\xc3\xa4 on runsas merieli\xc3\xb6st\xc3\xb6. Merialueella kasvaa noin 300 merilev\xc3\xa4lajia. Runsaimmin esiintyvi\xc3\xa4 ovat Fucus vesiculosus (rakkolev\xc3\xa4), Fucus spiralis ja Laminaria digitata. Merilev\xc3\xa4\xc3\xa4 kasvaa yli 10 000 hehtaarin alueella, laajemmin kuin miss\xc3\xa4\xc3\xa4n muualla Euroopassa. Levist\xc3\xa4 saatavaa algiinihappoa k\xc3\xa4ytet\xc3\xa4\xc3\xa4n teollisuudessa eri tavoin ja mm. elintarvikkeissa ja kosmetiikassa. Merenpohjalla on my\xc3\xb6s runsaasti ajokkasm\xc3\xa4tt\xc3\xa4it\xc3\xa4 (Zostera). Merilintuja on paljon, ja Iroise kuuluu Natura 2000:n lintudirektiivin alueisiin. Alueella tavataan j\xc3\xa4ttil\xc3\xa4ishaita (Cetorhinus maximus), halleja (Halichoerus grypus), saukkoja sek\xc3\xa4 pullonokkadelfiinej\xc3\xa4. Iroisella el\xc3\xa4\xc3\xa4 l\xc3\xa4hes kaikki Atlantilla tai Englannin kanaalissa tunnetut kalalajit ja nelj\xc3\xa4nnes koko Ranskan merinis\xc3\xa4kk\xc3\xa4ist\xc3\xa4._NEWLINE_Syvyyserot aiheuttavat Iroisella vahvoja virtauksia ja Englannin kanaali aiheuttaa hyvin voimakkaita koillissuuntaisia vuorovesivirtauksia, joiden nopeus voi olla jopa 3,9 m/s. Aluetta riepottelevat my\xc3\xb6s kovat l\xc3\xa4htiset ja lounaiset tuulet. Luoteis-Atlantilla syntyv\xc3\xa4t matalapaineet luovat sykloneita, jotka s\xc3\xa4\xc3\xa4nn\xc3\xb6llisesti ylitt\xc3\xa4v\xc3\xa4t Iroisemeren. Etenkin talvisin esiintyy rajuja myrskyj\xc3\xa4, joiden vuoksi Iroisella on maine yhten\xc3\xa4 Euroopan vaarallisimmista merialuista._NEWLINE_Iroisemeri on vilkas meriv\xc3\xa4yl\xc3\xa4. Brestiss\xc3\xa4 on sijainnut vuodesta 1631 l\xc3\xa4htien Ranskan merivoimien laivastotukikohta Arsenal de Brest. Brestin seudulla sijaitsee my\xc3\xb6s \xc3\x8ele Longuen ydinsukellusvenetukikohta. Merellisiin elinkeinoihin kuuluu sek\xc3\xa4 kalastus ett\xc3\xa4 merilevien keruu. Purjehdus ja veneily ovat suosittuja alueen tyynemmiss\xc3\xa4 osissa l\xc3\xa4hell\xc3\xa4 rannikoa sek\xc3\xa4 Douarnenezin lahdella. Sukeltajille on tarjolla hylkyj\xc3\xa4 ja muuta merenalaista n\xc3\xa4ht\xc3\xa4v\xc3\xa4\xc3\xa4. Turismi on alueella t\xc3\xa4rke\xc3\xa4\xc3\xa4. Samalla merta ja sen eli\xc3\xb6st\xc3\xb6\xc3\xa4 on suojeltava, joten meren k\xc3\xa4yt\xc3\xb6ss\xc3\xa4 t\xc3\xa4ytyy tasapainoilla.\n_START_SECTION_\nMerikansallispuisto\n_START_PARAGRAPH_\nLokakuussa 2007 Ranska julisti Iroisemeren maan ensimm\xc3\xa4iseksi merelliseksi kansallispuistoksi. Viralliselta nimelt\xc3\xa4\xc3\xa4n se on Parc naturel marin d'Iroise. Sill\xc3\xa4 on kolme p\xc3\xa4\xc3\xa4tavoitetta: lis\xc3\xa4t\xc3\xa4 tietoa meriymp\xc3\xa4rist\xc3\xb6st\xc3\xa4, suojella alueen elinymp\xc3\xa4rist\xc3\xb6\xc3\xa4 ja lajistoa sek\xc3\xa4 kehitt\xc3\xa4\xc3\xa4 kaikenlaista mereen liittyv\xc3\xa4\xc3\xa4 toimintaa. Kansallispuisto on 3 550 km2 laajuinen. Alue alkaa 48\xc2\xb031'N leveysasteelta (Ushantin saaren pohjoisrannikko) ja p\xc3\xa4\xc3\xa4ttyen 47\xc2\xb059'N leveysasteelle eli Ile de Sein -saaren etel\xc3\xa4rannikolle. Id\xc3\xa4ss\xc3\xa4 rajana on rannikko lukuun ottamatta Brestin redi\xc3\xa4 (Rade de Brest). L\xc3\xa4nteen alue jatkuu rannikolta 22 kilometri\xc3\xa4 Ranskan aluevesill\xc3\xa4._NEWLINE_Iroisemeri kuuluu maailman t\xc3\xa4rkeimpien geobiografisten siirtym\xc3\xa4alueiden joukkoon. Siirtym\xc3\xa4alueella kulkee jakolinja, joka erottaa lauhkean ilmanalan sek\xc3\xa4 viile\xc3\xa4n ja kylm\xc3\xa4n ilmanalan meriel\xc3\xa4imist\xc3\xb6n toisistaan.\n_START_SECTION_\nMeripelastus\n_START_PARAGRAPH_\nRanskan viranomaiset ovat panostaneet meripelastukseen, sill\xc3\xa4 Iroisen alueella on vaativat meriolosuhteet, runsaasti liikennett\xc3\xa4 vesill\xc3\xa4 ja alueella sattuneita havereita. Vuonna 2005 otettiin k\xc3\xa4ytt\xc3\xb6\xc3\xb6n uusi 80-metrinen meripelastusalus Abeille Bourbon, jonka kotisatama on Brest. Abeille Bourbon korvasi edelt\xc3\xa4j\xc3\xa4ns\xc3\xa4, liki 64-metrisen Abeille Flandren. Abeille Bourbon pystyy avustamaan aluksia \xc3\xb6ljytankkereista suuren luokan konttialuksiin. Meripelastukseen osallistuu my\xc3\xb6s lukuisa joukko suuria SAR-aluksia, joita on muun muassa Douarnenezin, Camaretin, Le Conquetin, Mol\xc3\xa8nen sek\xc3\xa4 Ouessantin (Ushant) satamissa._NEWLINE_Brestin rannikolla on ollut vuodesta 2006 l\xc3\xa4htien k\xc3\xa4yt\xc3\xb6ss\xc3\xa4 my\xc3\xb6s HF WERA-tutka-asemat (WERA = Wellen Radar), joita voidaan hy\xc3\xb6dynt\xc3\xa4\xc3\xa4 meripelastuksen apuna.\n_START_SECTION_\nMajakat\n_START_PARAGRAPH_\nIroisen alueella on 29 majakkaa, joista 18 on merell\xc3\xa4 tai saarilla. Yksi kuuluisimmista majakoista on La Jument, joka sijaitsee merell\xc3\xa4 noin 300 metri\xc3\xa4 Ouessantin (englanniksi Ushant, bretoniksi Enez Eusa) saaren rannalta. Alueella on vaarallinen merenalainen riutta ja liikenn\xc3\xb6inti merell\xc3\xa4 on vilkasta. Vuosien 1888 ja 1904 v\xc3\xa4lisen\xc3\xa4 aikana 31 alusta haaksirikkoutui Ouessantin l\xc3\xa4hell\xc3\xa4. H\xc3\xb6yryalus SS Drummond Castle upposi vuonna 1896 ja 250 ihmist\xc3\xa4 hukkui. La Jumentin majakan rakentaminen alkoi 1904 ja kesti vaikeissa olosuhteissa aina vuoteen 1911 saakka."